b'\n_START_ARTICLE_\nBod\xc3\xb8s historie\n_START_PARAGRAPH_\nBod\xc3\xb8 ble f\xc3\xb8rst bebygd for rundt 10\xc2\xa0000 \xc3\xa5r siden i omr\xc3\xa5det rundt Saltstraumen, siden det var gode fiskemuligheter, og dermed ogs\xc3\xa5 et godt livsgrunnlag. Bosetningen er landets nest eldste registrerte bosettingsfunn og Norges eldste lydskapende instrument, Brummeren, er funnet her.\n_START_SECTION_\nBefolkningsutvikling\n_START_PARAGRAPH_\nBefolkningsutvikling i Bod\xc3\xb8 kommune fra 1825 til 2012. Merk at denne grafen tar ikke hensyn til kommunesammensl\xc3\xa5inger, og at det spesielt p\xc3\xa5 1960-tallet ble innlemmet store landomr\xc3\xa5der i Bod\xc3\xb8 kommune..\n_START_SECTION_\nStein-, bronse- og jernalderen\n_START_PARAGRAPH_\nI den eldre steinalder, fra rundt \xc3\xa5r 8000 til 4000 f.kr. l\xc3\xa5 havet 80 meter h\xc3\xb8yere enn idag, og hele Indre by l\xc3\xa5 under havoverflaten. Bod\xc3\xb8halv\xc3\xb8ya var da en egen \xc3\xb8y med et sund ved dagens Vatnvatn, og Sol\xc3\xb8yvatnet var ei stor bukt. Isbreene dominerte fremdeles innerst i Saltfjorden, Skjerstadfjorden og Beiarfjorden, og klimaet minner om dagens Gr\xc3\xb8nland, og kulturen minnet om eskimoenes. Det er funnet boplasser fra pionerbosetningen p\xc3\xa5 Evjen og Tuv i Saltstraumen, og er ca. 11\xc2\xa0000 \xc3\xa5r gamle. Disse boplassene er spor av mobile jeger-sankere som etter alt \xc3\xa5 d\xc3\xb8mme utnyttet store landomr\xc3\xa5der langs norskekysten._NEWLINE_Lite er kjent om kulturen til disse menneskene, men en kjent helleristning av en elg i full st\xc3\xb8rrelse er funnet n\xc3\xa6r V\xc3\xa5gan, som stammer fra rundt 8\xc2\xa0000 \xc3\xa5r siden. Strekene er polert inn i steinen, s\xc3\xa5nn at lav og mose ikke skal vokse i m\xc3\xb8nsteret. Norges eldste lydskapende instrument, brummeren, er funnet p\xc3\xa5 Tuv ved Saltstraumen, og originalen er utl\xc3\xa5nt fra Troms\xc3\xb8 Musum til Saltstraumen Museum. og utstilt der, sammen med gjenstander fra steinalderboplassen p\xc3\xa5 Tuv. Brummeren antas \xc3\xa5 v\xc3\xa6re mellom 5- og 6\xc2\xa0000 \xc3\xa5r gammel._NEWLINE_En tsunami inntraff store deler av Nordlandskysten for 8\xc2\xa0100 \xc3\xa5r siden, etter Storeggaraset. Dette er en av de st\xc3\xb8rste naturkatastrofene som har rammet Helgeland og Salten, og b\xc3\xb8lgen, som f\xc3\xb3r flere hundre meter innover i landskapet skal ha druknet og utslettet 600 nordlendinger. Dette utgj\xc3\xb8r 50\xc2\xa0% av den samlede befolkningen i Nordland p\xc3\xa5 den tiden, som kun var knappe 1\xc2\xa0200 stykker._NEWLINE_I den yngre steinalder hadde all is forsvunnet fra Bod\xc3\xb8regionen, og havet sto n\xc3\xa5 40 meter h\xc3\xb8yere enn i dag. Klimaet var blitt som n\xc3\xa5, og b\xc3\xa5de Sol\xc3\xb8yvatnet og Vatnvatnet var begge blitt innsj\xc3\xb8er. Jordbruket kom til regionen, og store omr\xc3\xa5der ble omgjort til kulturlandskap. Befolkningsveksten \xc3\xb8kte betraktelig da jordbrukerne produserte mer mat enn de beh\xc3\xb8vde selv, og det \xc3\xa5pnet for nye yrker som h\xc3\xa5ndverkere og krigere._NEWLINE_Det er funnet mange spor fra steinalderen, spesielt kniver og pilspisser. Dette skyldes at mye av datidens jordbruksomr\xc3\xa5der ogs\xc3\xa5 brukes til jordbruk idag. Datidens m\xc3\xa5ltider var hovedsakelig tilberedt i kokegroper, og et av de vanligste m\xc3\xa5ltidene bestod av brennesle- og bj\xc3\xb8rkekrydret reinkj\xc3\xb8ttl\xc3\xa5r._NEWLINE_I bronsealderen, som varte fra \xc3\xa5r 1500 f.kr. til \xc3\xa5r 500 f.kr., begynte bod\xc3\xb8v\xc3\xa6ringene og benytte seg av metaller, f\xc3\xb8rst til v\xc3\xa5pen og \xc3\xa5 skaffe seg status i samfunnet. Det gikk omtrent til midten av bronsealderen f\xc3\xb8r bod\xc3\xb8v\xc3\xa6ringene begynte \xc3\xa5 lage hverdagslige gjenstander og redskaper av metaller._NEWLINE_Nordlandshester ble tatt i bruk som vanlig husdyr, og veven ble oppfunnet, og \xc3\xb8kte klesproduksjonen. Til tross for mange arkeologiske funn fra bronsealderen fra store deler av landet, hadde bod\xc3\xb8regionen i praksis ingen bronsealder, men gikk rett fra steinalder til jernalder._NEWLINE_Fra \xc3\xa5r 500 til 1050 e.kr. kalles jernalderen, og er Norges f\xc3\xb8rste historiske epoke med skriftlige kilder. Menneskene l\xc3\xa6rte seg \xc3\xa5 bruke jern som det andre metallet, som ga mye mer effektive og holdbare v\xc3\xa5pen og redskap. Lj\xc3\xa5en og \xc3\xb8ksen ble oppfunnet, og da de hjalp til med \xc3\xa5 \xc3\xb8ke matproduksjonen, steg folketallet._NEWLINE_Klimaet endret seg drastisk, og det ble kaldere og v\xc3\xa5tere i Bod\xc3\xb8regionen. Resultatet ble at de tidligere bod\xc3\xb8v\xc3\xa6ringene bygde mer solide og permanente hus for seg og husdyrene, og g\xc3\xa5rden var et faktum. Noen g\xc3\xa5rder kunne romme en hel \xc3\xa6tt p\xc3\xa5 flere familier, mens andre kun var for \xc3\xa9n familie og dyrene deres. P\xc3\xa5 den tiden var det vanlig \xc3\xa5 bo sammen med husdyrene._NEWLINE_Den mest kjente nedskrevne fortellingen fra Bod\xc3\xb8 er Snorre Sturlasons kongesaga om da Olav Tryggvason reiste til Bod\xc3\xb8 for \xc3\xa5 kristne Raud den rame._NEWLINE_Det er funnet flere funn fra denne epoken i Bod\xc3\xb8regionen, og den mest kjente og verdifulle er S\xc3\xb8lvskatten fra Bratten. I tillegg er det funnet flere bautasteiner i regionen.\n_START_SECTION_\nMiddelalderen\n_START_PARAGRAPH_\nMiddelalderen i Bod\xc3\xb8, som i resten av landet, deles i tre; tidlig-, h\xc3\xb8y- og senmiddelalder, som tilsammen dekket perioden 1050 til 1537 e.kr.._NEWLINE_I det p\xc3\xa5 slutten av det ellevte og halvveis ut i det tolvte \xc3\xa5rhundre var det tidlig middelalder, og samfunnet var preget av fred. \xc3\x98verst p\xc3\xa5 den sosiale rangstigen var jarlene og biskopene, mens trellene var nederst, som andres tjenere og slaver._NEWLINE_Etter den tidlige middelalderen og helt frem til 1319 varte h\xc3\xb8ymiddelalderen. I h\xc3\xb8ymiddelalderen ble Norge samlet til en egen stat, da rikssamlingen endelig ble fullf\xc3\xb8rt. Store landomr\xc3\xa5der ble samlet til gods, og kongen og prestene fikk stadig mer makt, og kirken eide halvparten av jorda i Norge. Bodin kirke ble bygget i rundt 1240 n\xc3\xa6r Bod\xc3\xb8g\xc3\xa5rd, i den n\xc3\xa5v\xc3\xa6rende bydelen Bod\xc3\xb8sj\xc3\xb8en. Folketallet \xc3\xb8kte betraktelig, og g\xc3\xa5rder ble delt opp i mindre g\xc3\xa5rder. Hungersn\xc3\xb8d var et utbredt problem._NEWLINE_I senmiddelalderen havnet Norge i union med Sverige og Danmark. Midt i det 14. \xc3\xa5rhundre ble Norge rammet av svartedauden, som drepte rundt 60% av befolkningen, og Nordland ble sterkt rammet. Resultatet ble at de overlevende fikk mye mer jord til disposisjon, og dermed ble levevilk\xc3\xa5rene forbedret. Da hanseatene ogs\xc3\xa5 ville ha fisk fra Nord-Norge fikk mange fiskeyrket som eneste levevei. Da m\xc3\xa5tte ogs\xc3\xa5 nordlendingene frakte fisken selv til Bergen, noe som ble starten p\xc3\xa5 jektefarten Men Bod\xc3\xb8s handel ble ogs\xc3\xa5 svekket, da kongen innf\xc3\xb8rte regler om at hanseatene ikke fikk seile lenger nord enn Bergen. Dette resulterte, sammen med inndragelsene av handelsrettigheter i regionen, at handel mellom Bergen og Nord-Norge ble forbudt. Kongen og adelen overtok samtidig store landeiendommer i landsdelen, som f\xc3\xb8rte til at de overlevende b\xc3\xb8ndenes store jorder ble minsket til det de hadde v\xc3\xa6rt f\xc3\xb8r pesten._NEWLINE_Rundt 1536 var Jens Tychesen prest i Bodin kirke, som var under reformasjonen. Enkelte deler av befolkningen i bod\xc3\xb8regionen var sv\xc3\xa6rt ivrige p\xc3\xa5 denne reformasjonen, og Tychesen opplevde ofte at kirken ble robbet for helgenbilder. Under disse tyveriene ble store deler av kirken og prestens eiendeler \xc3\xb8delagt, blant annet de eldste jordeb\xc3\xb8kene.\n_START_SECTION_\nDet 17. og 18. \xc3\xa5rhundre\n_START_PARAGRAPH_\n1600-tallet blir ofte omtalt som elendighetens \xc3\xa5rhundre. \xc3\x85rhundret ble innledet med pestepidemier og hele fem bybranner i Bergen, og Norge ble innblandet i flere kriger, selv om Nord-Norge ikke var like mye rammet som S\xc3\xb8r-Norge._NEWLINE_Alle krigene Danmark-Norge gikk gjennom kosten penger, og skattene ble betraktelig forh\xc3\xb8yet, og selv om de sank etter krigen, var de fortsatt h\xc3\xb8yere enn f\xc3\xb8r krigens utbrudd. Den kriserammede kongen m\xc3\xa5tte den 12. januar 1666 selge alle g\xc3\xa5rdene og eiendommene i Nord-Norge for \xc3\xa5 holde hjulet i gang, som var det st\xc3\xb8rste salget av jord i Norden p\xc3\xa5 den tiden. Dette salget ber\xc3\xb8rte landsdelen resten av \xc3\xa5rhundre, og dette og den lille istid var med p\xc3\xa5 \xc3\xa5 skape fullstendig hungersn\xc3\xb8d. Klimaet ble drastisk endret og temperaturen sank. Vintrene ble iskalde og somrene fuktige, og isbreene vokste og strakk seg ned til havet. Denne krisen rammet hele Europa, og Nord-Norge ble hardt rammet siden det var tiln\xc3\xa6rmet umulig \xc3\xa5 dyrke mat, og temperaturendringene fikk skreien til \xc3\xa5 bytte gytested, og ble vanskeligere \xc3\xa5 finne._NEWLINE_P\xc3\xa5 1600-tallet var heksejakten i Europa startet for fullt, selv om det ikke var mye aktivitet i Bod\xc3\xb8. Det var kun to anklagede hekser i Bod\xc3\xb8, selv om flere fra resten av Nordland ble brent ved Bodin kirke siden det var her det gamle administrasjonssenteret l\xc3\xa5. Begge sakene i Bod\xc3\xb8 foregikk p\xc3\xa5 \xc3\xb8yene vest for Bod\xc3\xb8, i tillegg til en episode i Beiarn._NEWLINE_En av sakene er fra Helligv\xc3\xa6r, der Mallena Nilsdotter (ogs\xc3\xa5 skrevet Mallena Nilsdatter) ble anklaget for hekseri i perioden 1614 til 1615 p\xc3\xa5 Beisk\xc3\xb8ya, helt i s\xc3\xb8r p\xc3\xa5 fiskev\xc3\xa6ret. Hun var gift med den selveiende bonden og jordbrukeren Anders Johannesson. Det er ukjent hva hun skal ha gjort, men hun d\xc3\xb8de i 1615, av en ukjent grunn. Ingen b\xc3\xb8ddel sendte noen gang en regning for drapet av Mallena Nisldotter, s\xc3\xa5 hun d\xc3\xb8de mest sannsynlig av tortur under et avh\xc3\xb8r._NEWLINE_Den andre trolldomsepisoden i Bod\xc3\xb8 var fra Fenes p\xc3\xa5 Landegode, da Agstein Olsson Palte (ogs\xc3\xa5 skrevet Augustinus Olsson Palte) opps\xc3\xb8kte klokkeren Per, som var drev med trolldom. Han var velst\xc3\xa5ende, og p\xc3\xa5 topp b\xc3\xa5de \xc3\xb8konomisk og sosialt blant b\xc3\xb8ndene i Bod\xc3\xb8, og var jekteskipper, og fraktet fisk mellom Bod\xc3\xb8 og Bergen. Da han i 1625 ble frastj\xc3\xa5let verdifulle gjenstander opps\xc3\xb8kte han signeren Per, for \xc3\xa5 f\xc3\xa5 ham til \xc3\xa5 fortelle hvor tyvegodset var blitt av. Hvordan dette gikk er ikke sikkert, men Per ble trolig funnet frikjent, mens Agstein m\xc3\xa5tte b\xc3\xb8te 20 daler, som tilsvarte 8 kyr. Dette kan ha tatt knekken p\xc3\xa5 ham, for han d\xc3\xb8de av ukjente grunner i 1630._NEWLINE_Handelsmenn fra Bergen og Trondheim fant flere m\xc3\xa5ter \xc3\xa5 omg\xc3\xa5 loven om handel i Nord-Norge, og de kontrollerte store deler av lokalsamfunnet, b\xc3\xa5de \xc3\xb8konomisk og sosialt, spesielt Trondheim p\xc3\xa5 siste del av \xc3\xa5rhundre. De f\xc3\xb8rste handelsstedene ble akseptert, som Hernessj\xc3\xb8en, R\xc3\xb8nvika, Kipparberget p\xc3\xa5 Straum\xc3\xb8ya og Kapst\xc3\xb8 p\xc3\xa5 Knaplunds\xc3\xb8ya._NEWLINE_En viktig forfatter og salmeskriver var Petter Dass, som skrev mange salmer og fortellinger om Nordland. Han skal mest sannsynlig aldri ha v\xc3\xa6rt i Bod\xc3\xb8, men har p\xc3\xa5virket kulturen her._NEWLINE_Elendighetene fra 1600-tallet herjet forsatt ved inngangen av det nye \xc3\xa5rhundre, og 1740-tallet ble ogs\xc3\xa5 preget av hungersn\xc3\xb8d. Katastrofen hadde v\xc3\xa6rt total hvis ikke staten hadde klart og organisere seg, for s\xc3\xa5 \xc3\xa5 sende korn nordover. Det er ogs\xc3\xa5 episoder med kornsmugling, noe som var forbudt p\xc3\xa5 enhver m\xc3\xa5te i f\xc3\xb8rste halvdel av det 18. \xc3\xa5rhundre. Den andre halvdelen var mye lysere for bod\xc3\xb8v\xc3\xa6ringene, og v\xc3\xa6ret og fiskeriet forbedret seg kraftig. Europa gikk ogs\xc3\xa5 inn i den industrielle revolusjon, som \xc3\xb8kte ettersp\xc3\xb8rselen._NEWLINE_Med den norske \xc3\xb8konomien p\xc3\xa5 plass igjen, overtok kongen store jordarealer i Bod\xc3\xb8regionen, og b\xc3\xb8ndene m\xc3\xa5tte igjen leie jord av kongehuset. Men dette varte kun i en kort periode, for kongen solgte jordbruksarealene tilbake, n\xc3\xa5 etter politisk debatt. Dette \xc3\xb8kte b\xc3\xb8ndenes inntekter, og sammen med fiskeriets \xc3\xb8kte ettersp\xc3\xb8rsel og kirkens anbefalinger til kongen, ble levevilk\xc3\xa5rene i Bod\xc3\xb8 hevet betraktelig. Livet ble bare bedre og bedre for bod\xc3\xb8v\xc3\xa6ringene, og det ble pliktig skolegang for alle barn, ogs\xc3\xa5 samiske, og Bod\xc3\xb8 fikk sitt f\xc3\xb8rste sykehus helt p\xc3\xa5 slutten av \xc3\xa5rhundre._NEWLINE_Ved \xc3\xa5rhundreskiftet ville staten opprette en rekke nye byer i Nord-Norge, for \xc3\xa5 \xc3\xb8ke handelen i nord. Dette skulle samtidig \xc3\xb8ke konkurransen i det norske markedet. I starten grunnla staten kun byer i Troms og Finnmark, siden disse fylkene l\xc3\xa5 lengst unna de store byene, som Christiania, Bj\xc3\xb8rgvin og Trondhjem. Det ble ogs\xc3\xa5 kjempet for bystatus til Hundholmen, som var stedets navn f\xc3\xb8r stedet ble kj\xc3\xb8pstad._NEWLINE_Til tross for de etisk norske bod\xc3\xb8v\xc3\xa6ringenes forbedrede leveforhold, gikk det heller d\xc3\xa5rligere for de samiske bod\xc3\xb8v\xc3\xa6ringene. Det ble d\xc3\xa5rlig med plass til reindrift, og flere samer m\xc3\xa5tte starte med jordbruk langs kysten og dalsidene, der det var ledig jord. Dette skyldes en diskriminerende og rasistisk holding til samene fra de etisk norskes hold, og samene fikk kun de d\xc3\xa5rligste jordbruksomr\xc3\xa5dene. Samene i Bod\xc3\xb8s jordbruksrevolusjon f\xc3\xb8rte til en sterk fornorsking, og samene ble mer og mer etisk norske. De f\xc3\xa5 som fortsatt drev med reindrift m\xc3\xb8tte en ny utfordring ved krigens slutt, nemlig at den eldgamle syklusen deres der de krysset svenskegrensen ble forbudt ved lov. Men samene fikk rettighetene tilbake, etter den s\xc3\xa5kalte Lappekodisillen den 21.\xc2\xa0september/ 2.\xc2\xa0oktober\xc2\xa01751.\n_START_SECTION_\nBystatus\n_START_PARAGRAPH_\nBod\xc3\xb8 ble grunnlagt 20. mai 1816, og var tenkt som en handelsby for nordnorske fiskere istedenfor Bergen. Tre alternativer for en ny by var oppe: Br\xc3\xb8nn\xc3\xb8y, V\xc3\xa5gan og Hundholmen (datidens navn p\xc3\xa5 Bod\xc3\xb8). Da den nye etableringen for en by var under vurdering av myndighetene var Norge fortsatt under Danmark. Dermed var det en dansk finanskommisjon som vurderte de aktuelle omr\xc3\xa5dene opp mot hverandre. Hundholmen/Bod\xc3\xb8 ble valgt i 1813 fordi omr\xc3\xa5det var mer sentralt enn Br\xc3\xb8nn\xc3\xb8y, samt at det var lettere \xc3\xa5 skaffe trevirke her enn i V\xc3\xa5gan. Andre grunner i Bod\xc3\xb8s fav\xc3\xb8r var at Det Trondhjemske Handels- og Fiskerietablissement hadde hatt forretningsmenn p\xc3\xa5 stedet siden 1803, Bod\xc3\xb8 hadde en milit\xc3\xa6r festning p\xc3\xa5 Nyholmen, og b\xc3\xa5de biskop og lensherre holdt til i bod\xc3\xb8omr\xc3\xa5det siden tidlig 1600-tallet._NEWLINE_Napoleonskrigene og Norges overdragelse fra Danmark til Sverige gjorde at byetableringen ble utsatt. I tiden mellom 1813 og 1816 arbeidet bergenserne hardt for hindre en opprettelse av by p\xc3\xa5 Hundholmen. Bergen s\xc3\xa5 p\xc3\xa5 en opprettelse av ny by i Nord-Norge som en trussel p\xc3\xa5 det tiln\xc3\xa6rmede handelsmonopolet Bergen hadde p\xc3\xa5 fisk mellom Lofoten og utlandet._NEWLINE_I 1814 tok biskop Mathias Bonsak Krogh opp: \xc2\xabForslag til en Kj\xc3\xb8pst\xc3\xa6ds Anl\xc3\xa6ggelse paa Bod\xc3\xb8e i Nordlandene\xc2\xbb. Forslaget skapte store protester fra Bergen. Stortinget opprettet en kommisjon for \xc3\xa5 utrede saken. Bergens motarbeidelse f\xc3\xb8rte ikke fram da Stortinget stemte over saken, i 1816, stemte 50 for ny by og 6 mot. Forslaget om opprettelsen av Bod\xc3\xb8 ble sanksjonert av kongen 20. mai 1816._NEWLINE_Imidlertid fikk ikke byen den \xc3\xb8nskede vekst, da handelsm\xc3\xb8nstret i stor grad fortsatte \xc3\xa5 g\xc3\xa5 mellom Lofoten og Bergen. I 1824 hadde Bod\xc3\xb8 210 innbyggere. Byens svake vekst gjorde at myndighetene flere ganger vurderte \xc3\xa5 trekke tilbake bystatusen. Det ble sagt at du kunne st\xc3\xa5 midt i byen uten \xc3\xa5 vite det, p\xc3\xa5 grunn av landlige forhold, og eksempler er frittg\xc3\xa5ende husdyr og bj\xc3\xb8rnevisitt._NEWLINE_De to mest kjente handelsmenn i Bod\xc3\xb8 i de f\xc3\xb8rste 50 \xc3\xa5rene var Christian Jakhelln og Carl Johan Gerss. F\xc3\xb8rstnevnte var innflytter fra Aalborg i Danmark og starten p\xc3\xa5 en tradisjonsrik forretningsfamilie i Bod\xc3\xb8. Sistnevnte var innflytter fra Finland. I tillegg til handel drev Gerss med smugling mellom Bod\xc3\xb8 og Storbritannia. Smuglingene ble avsl\xc3\xb8rt av den nyutnevnte toller Heliessen, og resulterte til det som er kjent som Bod\xc3\xb8saken. Den skapte diplomatiske komplikasjoner mellom Sverige-Norge og Storbritannia, og da den svenske utenriksministeren gikk med p\xc3\xa5 \xc3\xa5 betale erstatning etter krav fra den britiske regjeringen, ble misn\xc3\xb8yen stor blant nordmennene. Dette eksempelet ble ogs\xc3\xa5 brukt i debatten om unionsoppl\xc3\xb8sningen, da det het at \xc2\xabdet svenske utenriksdepartementet ikke kunne ivareta norske interesser p\xc3\xa5 en skikkelig m\xc3\xa5te.\xc2\xbb Denne saken gjorde i tillegg Bod\xc3\xb8 kjent utenfor fylkesgrensene._NEWLINE_Byutviklingen i Bod\xc3\xb8 gikk sm\xc3\xa5tt, og s\xc3\xa5 sent som 1855 ble det bare telt 228 innbyggere. 9. mars 1838 ble en merkedato i historien, da Bod\xc3\xb8 fikk sitt f\xc3\xb8rste bes\xc3\xb8k av et dampskip, \xc2\xabMS Prinds Gustav\xc2\xbb. Bod\xc3\xb8 fikk imidlertid et enormt oppsving fra 1864 da vintersilda \xc3\xa5rlig kom til havomr\xc3\xa5dene utenfor. Fiskeriet skapte et nytt \xc3\xb8konomisk grunnlag for byen, og i 1870-\xc3\xa5rene var bod\xc3\xb8regionen en av de omr\xc3\xa5dene med st\xc3\xb8rst \xc3\xb8konomisk vekst i hele landet. Sildefisket holdt p\xc3\xa5 i om lag 20 \xc3\xa5r, der det f\xc3\xb8rste ti\xc3\xa5ret var preget av storsildfiskeri, mens det nest i all hovedsak bestod av feitsildfiske._NEWLINE_Ved \xc3\xa5rhundrets siste \xc3\xa5r hadde Bod\xc3\xb8 n\xc3\xa5dd over 5000 innbyggere, mye takket de nye n\xc3\xa6ringene som skulle vise seg \xc3\xa5 prege byen framover. Det som lenge hadde v\xc3\xa6rt Nord-Norges minste by fikk banker, dampskipsselskaper, verksteder, fabrikker, bryggerier og handelsbedrifter. Den nye storhetstida lokket innbyggere fra store deler av Norge, og byen hadde blitt Nordlands nye handelssentrum, noe som fulgte planen fra grunnleggelsestida. Rundt \xc3\xa5rhundreskiftet var Bod\xc3\xb8 landsdelens tredje st\xc3\xb8rste by etter Troms\xc3\xb8 og Narvik.\n_START_SECTION_\nF\xc3\xb8rste halvdel av det 20. \xc3\xa5rhundre\n_START_PARAGRAPH_\nStarten av det 20. \xc3\xa5rhundre i Bod\xc3\xb8 var preget av store byggeprosjekter, hovedsakelig p\xc3\xa5 grunn av den store innbyggereksplosjonen som fant sted i siste halvdel av det 19- \xc3\xa5rhundre. De st\xc3\xb8rste byggeprosjektene var R\xc3\xb8nvik Asyl, dampskipskaia, moloen og elektrisitetsverket. Av disse var asylet det mest imponerende, spesielt p\xc3\xa5 grunn av bygningsmassen, og sto ferdig til \xc3\xa5pningen i 1902. To \xc3\xa5r etter stod ogs\xc3\xa5 moloen og dampskipskaia klar til bruk. Alle disse store bygningsarbeidene hjalp ikke stort med innflyttingen, og statistikken viste at byen skulle holde 5 000 innbyggere gjennom \xc3\xa5rhundrets tre f\xc3\xb8rste ti\xc3\xa5r._NEWLINE_Bod\xc3\xb8 kommune vedtok allerede i 1907 \xc3\xa5 bygge et elektrisk verk i Breiva, som stod ferdig to \xc3\xa5r etter, men dette verket viste seg raskt \xc3\xa5 ikke tilfredsstille byens str\xc3\xb8mforbruk. Det ble Bodin kommune som stod for str\xc3\xb8mforsyningene, og i 1918 begynte str\xc3\xb8mutvinningen p\xc3\xa5 Heggmoen, som skulle vise seg \xc3\xa5 bli det ledene str\xc3\xb8mutvinningsomr\xc3\xa5det i bod\xc3\xb8regionen. Bod\xc3\xb8 fikk bes\xc3\xb8k av sin f\xc3\xb8rste bil i 1913, eid av hotelleier Haanes, og bilen ble brukt til postleveranse innover i Bodin fra og med 2. oktober 1914._NEWLINE_Den f\xc3\xb8rste verdenskrigen fikk store virkninger p\xc3\xa5 n\xc3\xb8ytrale Norge, spesielt innenfor n\xc3\xa6ringsliv og forsyninger. Jobbetid og dyrtid fant sted ogs\xc3\xa5 i bod\xc3\xb8traktene, og de heldige f\xc3\xa5 kunne tjene store penger innenfor aksjemarkedet. En av de mest suksessfulle gr\xc3\xbcnderne i Bod\xc3\xb8 var vestlendingen Ragnar Schj\xc3\xb8lberg, som grunnla sildoljefabrikken p\xc3\xa5 Bur\xc3\xb8ya, og eksporterte tran og fisk til Tyskland. Schj\xc3\xb8lberg betalte enkelte \xc3\xa5r 20\xc2\xa0% av kommunens totale skatteinntekt, og oppf\xc3\xb8rte Villa Breidablikk p\xc3\xa5 Reinsletta._NEWLINE_P\xc3\xa5 den andre siden f\xc3\xb8rte krigen med seg mange negative konsekvenser for Bod\xc3\xb8. Boligprisene og boligmangelen steg, og befolkningen ble fattigere, mye p\xc3\xa5 grunn av arbeidsledigheten. Det var radikalisering blant arbeiderne som et resultat av den russiske revolusjonen, og det var store reaksjoner p\xc3\xa5 menneskenedslaktingen langs frontene._NEWLINE_I 1919 ble den st\xc3\xb8rste nordnorske skatten fra vikingtida funnet p\xc3\xa5 Bratten, utenfor Bod\xc3\xb8. Skatten bestod av s\xc3\xb8lvsmykker, mynter og andre s\xc3\xb8lvstykker, og er datert tilbake til siste halvdel av det tiende \xc3\xa5rhundre, p\xc3\xa5 grunnlag av myntene. Skatten er spesielt kjent for den overdimensjonerte brosjen, som m\xc3\xa5 ha tilh\xc3\xb8rt et av datidens rikeste menn._NEWLINE_Det er to teorier hvordan skatten kan ha havnet der. Den f\xc3\xb8rste er at rikmannen som eide den gjorde som mange andre nordlendinger p\xc3\xa5 den tida, og dro p\xc3\xa5 handelsekspedisjon, og gjemte skatten som en forsikring. Men innpakningen av never var begravd p\xc3\xa5 samme m\xc3\xa5te som samenes offergaver til gudene, noe som gir svar p\xc3\xa5 hvorfor den aldri ble hentet igjen. Men ogs\xc3\xa5 denne teorien mangler svar, som for eksempel hvordan samer kunne f\xc3\xa5 tak i noe s\xc3\xa5 verdifullt._NEWLINE_Som i resten av landet og den vestlige verden var mellomkrigstida preget av \xc3\xb8konomiske tilbakeslag, i form av konkurser og \xc3\xb8kt arbeidsl\xc3\xb8shet. Situasjonen i Bod\xc3\xb8 var noe bedre enn Norges som helhet, da industrien var rettet mot et lokalt marked, og derfor ogs\xc3\xa5 mindre avhengig av verdens\xc3\xb8konomien. Brennevinsforbudet fra 1919 skapte imidlertid store \xc3\xb8konomiske problemer for de nordlandske fiskerne, da eksportnasjonene av vinen var de st\xc3\xb8rste import\xc3\xb8rene av norsk sj\xc3\xb8mat. Deres reaksjon med h\xc3\xb8ye tollsatser p\xc3\xa5 norskprodusert mat stoppet opp fiskeeksporten fram til 1926, da forbudet ble opphevet etter folkeavstemning._NEWLINE_Andre n\xc3\xa6ringsdrivende i Bod\xc3\xb8 fikk problemer i kj\xc3\xb8lvannet av den \xc3\xb8konomisk gode tida f\xc3\xb8r 1920. Mange hadde tatt opp store l\xc3\xa5n, og da kronas verdi ble endret til f\xc3\xb8rkrigsverdien igjen, ble mange rammet. Bodin kommune var en av de hardest rammede, siden store deler av budsjettet hadde g\xc3\xa5tt til utbyggingen av Heggmoen kraftverk, og landskommunen slet med gjeldskrise fram til 1935, da staten gikk med p\xc3\xa5 \xc3\xa5 nedskrive st\xc3\xb8rsteparten av gjelda. Ragnar Schj\xc3\xb8lbergs storsatsing p\xc3\xa5 bod\xc3\xb8industrien fikk merkbare \xc3\xb8konomiske tilbakeslag, og Nordland Privatbank, sammen med andre banker landet over, s\xc3\xa5 seg n\xc3\xb8dt til \xc3\xa5 verdil\xc3\xb8se aksjene sine, til stor misn\xc3\xb8ye blant aksjon\xc3\xa6rene. Den norske utl\xc3\xa5nspolitikken blant bankene fikk store endringer i \xc3\xa5rene som fulgte etter, og s\xc3\xa5 sent som i 1938 var 15\xc2\xa0% av byens befolkning p\xc3\xa5 trygd._NEWLINE_Etter over fem \xc3\xa5rs elendighetsperiode ble Bod\xc3\xb8 m\xc3\xb8tt med nye etableringer og nye initiativ fra b\xc3\xa5de det private og det offentlige p\xc3\xa5 slutten av 1920-tallet. Et spleiselag mellom fylket og kommunen s\xc3\xb8rget for Nordlandssykehusets opprinnelse ved Rens\xc3\xa5sparken, og byens f\xc3\xb8rste lokalradio fulgte opp med etablering fire \xc3\xa5r senere. Et av de virkelig store oppturene for byen var da Stortinget i 1923 vedtok \xc3\xa5 ferdigstille Nordlandsbanen helt fram til Bod\xc3\xb8, sammen med de andre samferdselvedtakene som riksvei over Saltfjellet, sj\xc3\xb8flyforbindelse med Bergen og Hurtigruten fikk fast stoppested i Bod\xc3\xb8.\n_START_SECTION_\nDen andre verdenskrigen\n_START_PARAGRAPH_\nBod\xc3\xb8 var ikke et av tyskernes m\xc3\xa5l under invasjonen 9. april, s\xc3\xa5 bod\xc3\xb8v\xc3\xa6ringene kunne f\xc3\xb8lge krigstutviklinga via radio. Enkelte ganger ble Bod\xc3\xb8 ogs\xc3\xa5 rammet av luftangrep, men disse var beskjedne og nesten ufarlig, i den grad et bombeangrep er risikofritt for m\xc3\xa5lgruppen. Allikevel ble det opprettet et lokalt evakueringsutvalg umiddelbart etter krigsstart, og Bod\xc3\xb8 forberedte seg p\xc3\xa5 krig. Gardinene ble hengt for i alle byens vinduer om natten, sandsekker ble plassert foran kjellervinduene, og politi- og brannvesenstyrkene ble forsterket. Samme m\xc3\xa5ned ble Bod\xc3\xb8skolen stengt, og flesteparten av innbyggerne fulgte evakueringsutvalgets r\xc3\xa5d om \xc3\xa5 evakuere umiddelbart ut av byen. Hytter p\xc3\xa5 Nordsia, g\xc3\xa5rder p\xc3\xa5 Tverlandet og setrene ved Sol\xc3\xb8yvannet ble fylt av r\xc3\xb8mlingene, og i krigsperioden bodde like mange bod\xc3\xb8v\xc3\xa6ringer i som i bygdene utenfor bygrensene._NEWLINE_I mai hadde tyskerne enda ikke tatt seg bryet med \xc3\xa5 okkupere Bod\xc3\xb8, men ogs\xc3\xa5 n\xc3\xa5 var hverdagen preget av sm\xc3\xa5 bombeangrep fra tyskernes side. Det britiske luftforsvaret, Royal Air Force (RAF), begynte \xc3\xa9n m\xc3\xa5ned etter de f\xc3\xb8rste angrepene mot Norge \xc3\xa5 bygge en alliert flyplass noen kilometer s\xc3\xb8r\xc3\xb8st for byen, i Bodin kommune. Rullebanens dekke bestod av planker, og ble bygget p\xc3\xa5 dugnad av bod\xc3\xb8v\xc3\xa6ringene. Den stod ferdig allerede 26. mai. Flyplassen ble med en gang tatt i bruk av tre Gladiator-jagere, eid og operert av RAF._NEWLINE_Britenes flyplasshistorie i Bod\xc3\xb8 var imidlertid kort, for allerede dagen etter \xc3\xa5pningen av Bod\xc3\xb8 flyplass kom hovedangrepet som bod\xc3\xb8v\xc3\xa6ringene hadde g\xc3\xa5tt rundt og gruet seg til i godt over en m\xc3\xa5ned. Det var kommet en god forsmak p\xc3\xa5 tysk luftangrep en uke tidligere da Norges Bank-bygningen, kinog\xc3\xa5rden og tre andre bygninger ble sprengt av kombinerte spreng- og brannbomber, noe som f\xc3\xb8rte til en st\xc3\xb8rre evakuering av byens befolkning. Tyskernes f\xc3\xb8rste steg denne maidagen var \xc3\xa5 totalskade radiopeilestasjonen i Bod\xc3\xb8sj\xc3\xb8en og en av RAFs to Gladiatorfly utplassert ved Bod\xc3\xb8 flystasjon. Kun timer etterp\xc3\xa5 kommer tyske flystyrker igjen tilbake fra basen lokalisert utenfor Trondheim, n\xc3\xa5 for \xc3\xa5 bombe kringkastingsstasjonen og den en dag gamle flystasjonen._NEWLINE_Hovedangrepet kom i sekstida p\xc3\xa5 ettermiddagen, mandag den 27. mai 1940. De 15 tyske flyene kom over Saltenfjorden, og siktet seg inn p\xc3\xa5 det R\xc3\xb8de Kors-merkede sykehuset i Bod\xc3\xb8. Alle de 141 pasienter blir evakuert, og til tross for en del st\xc3\xb8rre skader ble ikke sykehuset \xc3\xb8delagt under dette angrepet. Under angrepet er det beregnet at kun 1\xc2\xa0500 av Bod\xc3\xb8s 6\xc2\xa0283 innbyggere befant seg innenfor bygrensene, da de fleste var evakuert allerede. De bod\xc3\xb8v\xc3\xa6ringene som fortsatt befant seg i bykvartalene blir raskt henvist ned i kjellere og tilfluktsrom. Under angrepet kom en ny tysk b\xc3\xb8lge med nye femten fly, s\xc3\xa5 store deler av Bod\xc3\xb8 sentrum ble raskt satt i flammer. Av byens totale 718 hus var det kun 338 igjen etter det tyske angrepet, og totalt 15 mennesker omkom i angrepet. Det siste ble ansett som et mirakel, siden 99% av menneskene som befant seg i Bod\xc3\xb8 under angrepet overlevde. Ren uflaks gjorde at hovedvannledningen ble truffet under angrepet, og derfor fikk ikke brannvesenet tilstrekkelig mengder med vann i slokningsarbeidet._NEWLINE_Nesten hele Bod\xc3\xb8 sentrum l\xc3\xa5 i ruiner, og dagen etter angrepene kom atter engang tyske fly, n\xc3\xa5 for \xc3\xa5 inspisere skadene og bombe de siste husene som fortsatt stod igjen i Storgata. Ellers i sentrum var det kun en h\xc3\xa5ndfull gruppe bygninger som stod helskinnet igjen. Blant annet stod Janzeng\xc3\xa5rden ved bryggene, Sj\xc3\xb8fartsbygningen, Margarinfabrikken, Saltens Dampskibsselskab kontorbygninger og Bod\xc3\xb8 Toldkammer. Ellers stod alle husene fra Prinsens gate og s\xc3\xb8rover, i tillegg til sykehuset. Begge skolene og kirken ble imidlertid totalskadd._NEWLINE_1. juni allerede, fem dager etter flyangrepet, inntok de f\xc3\xb8rste tyske styrkene byen. Det var ikke mer enn 28 mann i dette inntoget, som fredelig syklet inn mellom ruinene. Siden alle de norske og britiske styrkene, som utgjorde godt over 4\xc2\xa0000 mann, var evakuert, ble det ingen kamphandlinger i byen ved overtakelsen. Etterhvert ble det flere tyskere i Bod\xc3\xb8, og det samlet seg tilslutt en tysk befolkning p\xc3\xa5 rundt 6\xc2\xa0000, som var like stor som nordmennenes tall i byen. I tillegg var det minst 6\xc2\xa0000 andre fanger og tvangsarbeidere, s\xc3\xa5 Bod\xc3\xb8s innbyggertall tredoblet seg p\xc3\xa5 f\xc3\xa5 m\xc3\xa5neder til over 18\xc2\xa0000. Dette medf\xc3\xb8rte en stor boligmangel i Bod\xc3\xb8 Det ble satt igang en rekke byggeprosjekter for \xc3\xa5 f\xc3\xa5 kontroll p\xc3\xa5 bolign\xc3\xb8den, og en viktig faktor var svenske R\xc3\xb8de Kors, som sendte en rekke prefabrikerte bygninger, som stod ferdig allerede vinteren samme \xc3\xa5r som bombingen. 107 leiligheter ble oppf\xc3\xb8rt, av disse var 47 enkelthus og 30 dobbelthus._NEWLINE_Gjennom krigens fem \xc3\xa5r i Bod\xc3\xb8 bygde tyskerne flere fangeleirer rundt Bod\xc3\xb8. P\xc3\xa5 Langstranda ble det bygget datidens st\xc3\xb8rste fiskerfordelingsanlegg, med krigsfanger fra Ukraina som tvangsarbeidere, og i Skeiddalen ved Bodin kirke tok tyskerne ut stein, og ved krigens slutt ble det registrert 144 fanger, og det en stor del av fangene d\xc3\xb8de under de umennesklige forholdene i lerirene der. I R\xc3\xb8nvik ble det meldt om to hendelser der tilsammen ti krigsfanger m\xc3\xa5tte grave sine egne graver f\xc3\xb8r de ble skutt ned og begravd. En annen kjent fangeleir var den p\xc3\xa5 R\xc3\xb8nvikleira, der sovjetiske krigsfanger jobbet ved teglverket. Teglverket var en stor inntektskilde for tyskerne i okkupasjonstida, og det ble produsert mellom 40 og 50 tusen teglsteiner i uka._NEWLINE_V\xc3\xa5ren 1945 var krigen p\xc3\xa5 sitt endepunkt, og tyskerne tapte st\xc3\xb8rre og st\xc3\xb8rre landomr\xc3\xa5der b\xc3\xa5de \xc3\xb8st og vest for moderlandet. Norge var imidlertid okkupert fram til kapitulasjonen 8. mai. Bod\xc3\xb8 hadde v\xc3\xa6rt godt kontrollert av tyske styrker i hele krigstida, og det var derfor ingen st\xc3\xb8rre konflikter i bod\xc3\xb8omr\xc3\xa5det etter bombingen. Etter frigj\xc3\xb8ringen ble det store feiringer, og en av de st\xc3\xb8rre var bod\xc3\xb8russens 17. mai-feiring._NEWLINE_Bod\xc3\xb8 stod imidlertid for en stor boligkrise da en stor andel av borgerne var husl\xc3\xb8se. En av de nye trendene innen boligbyggingen i Bod\xc3\xb8 ble at det ble bygget flermannsboliger, noe som var stridt imot det gamle Bod\xc3\xb8 som med f\xc3\xa5 unntak kun bestod av eneboliger. Et stort framskritt i etterkrigstidens boligbygging var stiftelsen av Bod\xc3\xb8 kommunale gjenreisningsnemnd og Bod\xc3\xb8 Boligbyggelag (BBL) i henholdsvis februar og september 1946, som begge ble en stor suksess og en sterk bidragsyter i gjenreisningsarbeidet. Bod\xc3\xb8 kommunale gjenreisningsnemnd ble oppl\xc3\xb8st i 1952 og markerer den offisielle slutten p\xc3\xa5 Bod\xc3\xb8s gjenreisningarbeid, og har tilsammen 772\xc2\xa0000 medlemmer. Da det meste av gjenreisningsarbeidet var ferdig helt p\xc3\xa5 slutten av 1940-tallet framstod Bod\xc3\xb8 som en av Nord-Norges mest moderne og dynamiske byer. Men fremdeles gjenstod en del offentlige bygg, og boligmarkedet klarte ikke helt \xc3\xa5 tilfredsstille den jevne tilflyttingen.\n_START_SECTION_\nDen kalde krigen\n_START_PARAGRAPH_\nUnder den kalde krigen fikk Bod\xc3\xb8 og flystasjonen rett s\xc3\xb8r for byen en s\xc3\xa6rstilling i den omfattende ideologikonflikten mellom Vest og \xc3\x98st, med de to supermaktene USA og Sovjetunionen i spissen. I 1949 ble den nye forsvarsalliansen for Vest-Europa og Nord-Amerika, NATO, grunnlagt, noe som p\xc3\xa5 mange m\xc3\xa5ter kan sees p\xc3\xa5 som noe av det som virkelig delte verden i to. Norge ble raskt et ledd i denne nye forsvarsalliansen, siden landet var det eneste med landegrense til Sovjetunionen. De vestlige stormaktene, med USA som den viktigste, investerte store summer i infrastruktur og milit\xc3\xa6re installasjoner i Nord-Norge, siden store deler av landsdelen l\xc3\xa5 i ruiner etter tyskernes tilbaketrekning i 1945. Bod\xc3\xb8 var intet unntak i denne opprustingen, snarere tvert imot, og den lille ubetydelige byen ble fort Norges luftforsvarshovedstat, og samtidig en av NATOs viktigste baser under hele den kalde krigen._NEWLINE_Baktanken ved \xc3\xa5 bygge en stor milit\xc3\xa6r hovedflystasjon akkurat i Bod\xc3\xb8 var flere. For det f\xc3\xb8rste var det viktig for amerikanerne at de hadde flest mulig baser s\xc3\xa5 n\xc3\xa6rt som mulig de sovjetiske grensene, slik at basen kunne ta imot store styrker i n\xc3\xb8dstilfeller. Dessuten ville sovjetiske fly p\xc3\xa5 vei fra Moskva til byer som New York og Washington, D.C. mer eller mindre passere rett over Bod\xc3\xb8halv\xc3\xb8ya.'